**Latvijas skolas soma**

**2022./2023.m.g.**

Kultūrizglītības programma “Latvijas skolas soma” nodrošina skolēniem valsts apmaksātu iespēju regulāri iepazīt Latvijas kultūras vērtības un laikmetīgās izpausmes tā attīstot kultūras izpratnes un izpausmes kompetenci, mazinot sociālo nevienlīdzību un spēcinot lepnumu par savu valsti un tās cilvēkiem.

Programmas "Latvijas skolas soma'' ietvaros šajā mācību pusgadā Madonas Valsts ģimnāzijas skolēniem bija iespēja klātienē iepazīt un piedzīvot dažādas kultūras norises:’

-> **Pulkveža O.Kalpaka dzimtas mājas "Liepsalas" apmeklējums**. Apmeklējot “Liepsalas” mērķis bija veicināt patriotismu, Tēvzemes mīlestību un saglabāt piemiņu par O.Kalpaku. ”Liepsalās” gan dziedājām, gan pārbaudījām savas zināšanas par Latvijas vēsturi, tautasdziesmām.

-> **“Stūra mājas” jeb čekas iepazīšana**. Baisie, šaušalīgie notikumi, kuri notikuši šajā čekas mītnē, spēja saskumdināt ikvienu, bez asarām arī neiztikām. Staigājot pa drūmajiem koridoriem, kambariem un pagrabu, bija iespējams apjaust, ka tieši šeit kādreiz ir atradies kāds no Latvijas pilsoņiem un cietis no vardarbības, spīdzināšanas.

->**Latvijas Nacionālais mākslas muzeja apmeklējums**.

Patika skaistās gleznas un iespēja redzēt dažādus laikmetus vienā vietā. Tomēr visvairāk uzrunāja izstāde “Vērtību zīmes”- jo noskaidrojām, ka katra Latvijas izdotā naudas zīme top kā miniatūrs mākslas darbs, kurā iekodēts universāls vēstījums šodienai un nākotnei.

->**Madonas novadpētniecības un mākslas muzeja muzejpedagoģiskā nodarbība**- Madonas novada tautas tērpi. Iepazināmies ar tautas tērpu izgatavošanas procesu un valkāšanas tradīcijām Madonas novadā un to pielietojumu mūsdienās.

-> **Koncertlekcija “Lāčplēša dienā”.**

Koncertlekcija bija patiesi latviska, piepildīta ar emocijām, kā arī tās laikā izjutu kopības sajūtu ar citiem skolēniem, jo koncertlekcijas vadītāja Rūta Dūduma klausītājiem piedāvāja pievienoties dziesmai. Mani uzrunāja šāds stundas formāts, jo šī koncertlekcija, manuprāt, bija gan informatīva un izzinoša, gan interesanta un baudāma. Šī bija iespēja atkārtoti uzzināt par Latvijas vēsturi, kā arī atcerēties un dziedāt līdzi labi pazīstamām, bet nedaudz piemirstām latviešu dziesmām, kas tiešām sniedza latvisko sajūtu un noskaņu svētku laikā.

-> **Ziemassvētku piedzīvojumu filma “Circenīša Ziemassvētki”.**

Tā bija jautra filma, ko kopā skatīties ar savu ģimeni. Filmai nebija tikai vienkāršs sižets, kā tas ir ierasts citās filmās, bet gan ar pamācību, no kuras var mācīties gan lieli, gan mazi. Galvenā filmas atziņa, ko guvu- svarīgākais Ziemassvētkos nav dāvanas, bet gan kopā būšana ar tuvajiem cilvēkiem.

**Koncertlekcija “Ceļā uz lielo skatuvi”**

22.februārī programmas „Latvijas Skolas somas” ietvaros pie mums, Madonas Valsts ģimnāzijā, viesojās grupas „Citi Zēni” dalībnieki Dagnis Roziņš un Roberts Memmēns ar koncertlekciju “Ceļš uz lielo skatuvi”. Programmas laikā puiši iepazīstināja ģimnāzijas skolēnus ar popmūziku, kā tā radās, kas ir tās pamatlicēji un spilgtākās personības. To visu papildināja arī muzikālie piemēri, sākot ar latviešu šlāgermūzikas klasiku, beidzot ar popmūzikas karaļa Elvisa Preslija daiļradi.

Īpašu sajūsmu zālē radīja koncertlekcijas vadītāju un skolotāju izpildītā dziesma ”Laternu stundā”. Skolēni atzīst, ka šāds mācību stundas formāts viņus uzrunā, jo valda radoša kopības sajūta ar citiem skolasbiedriem, kā arī var uzzināt kaut ko jaunu neformālā gaisotnē.

Līva Palieka (10.a) un Samanta Rumpīte (11.a) dalījās: „Patika, ka tika izmantoti dažādi mūsdienīgi skaņu efekti, kas piesaistīja uzmanību, nebija garlaicīgi. Tāpat bija sajūta, ka ar mums runā kā ar pieaugušiem cilvēkiem, nevis maziem bērniem, viņu stāstījums spēja ieinteresēt.

Visvairāk atmiņā palikusi skolotāju iesaistīšana koncertlekcijā – skaistās balsis aizkustināja gan katra ģimnāzista, gan Dagņa un Roberta sirdis.” Pēc koncertlekcijas bija iespēja nofotografēties ar māksliniekiem, visu ģimnāzistu sejas rotāja smaids. Kopumā gan skolēni, gan skolotāji bija priecīgi par šo iespēju satikties ar muzikālajiem „Citiem Zēniem”.

Paula Madžule (9.a)

 Madara Paula Eglīte (9.a)

**Kultūrizglītojošs notikums “ Es un Imants Ziedonis “Dzirnakmeņos” ”**

Š.g. 1.februārī 12.klašu skolēni piedalījās kultūrizglītojošā notikumā “Es un Imants Ziedonis “Dzirnakmeņos”” tiešsaistē. Nodarbībā mums bija iespēja iepazīt savu un Imanta Ziedoņa personību vienlaikus divās vidēs - gan virtuālā, gan reālā.

Nodarbību laikā izmantotās metodes bija saistoši izvēlētas mūsu vecuma auditorijai. Izziņai tika izmantotas mūsdienīgas aplikācijas ar kuru palīdzību tika izspēlētas spēles un apciemoti “Dzirnakmeņi” virtuālajā vidē.

Izvēloties šādu izglītošanas metodi, Imants Ziedonis, viņa daiļrade, personība un atstātais mantojums kļuva atpazīstamāks un saistošāks jaunākai auditorijai. Tādējādi Imanta Ziedoņa tēlu padarot mūsdienīgāku un ilgtspējīgāku arī mūsu lokā.

Pēc nodarbības visapkārt bija dzirdamas tikai pozitīvas atsauksmes. Mums patika sniegtā iespēja izzināt Imantu Ziedoni, sacenšoties “Kahoot” viktorīnā, kas uzjundīja adrenalīna līmeni mūsu asinīs un protams arī sacensības garu.

Paldies kultūrizglītības programmai “Latvijas skolas soma”!

(Vika Vogina, 12.a)

**Muzejpedagoģiskā nodarbība “Kas ir pilsētbūvniecība”**

Programmas „Latvijas skolas soma” ietvaros 03.02.2023. norisinājās nodarbība „Kas ir pilsētbūvniecība?” sadarbībā ar Madonas Novadpētniecības un mākslas muzeju. Tajā piedalījās Madonas Valsts ģimnāzijas 7.a klases skolēni.

Nodarbībā skolēni uzzināja par to, kā radās Madona, par Madonas ēkām senāk un tagad, par arhitektūru, ēku veidiem, pilsētbūvniecību, būvniecības plānu, teritoriju dalījumu, darbojās grupās un būvēja pilsētu, kurā gribētu dzīvot (uz kartes tika novietoti koka klucīši – improvizētas ēkas – un spriests, vai novietojums ir veiksmīgs).

Skolēniem patika praktiskā darbošanās, darbs grupās un savas pilsētas būvēšana. Bērni atzinīgi novērtēja nodarbības vadītājas komentārus un ieteikumus par paveikto darbu. Viņuprāt, nodarbības grūtākā daļa bija klausīšanās, bet aizraujošākā – pilsētas būvēšana. MVĢ 7.a klase labprāt piedalītos citās šāda veida nodarbībās !

Skolotāja Z.Beģe-Begge